ΚΑΝΟΝΙΣΜΟΣ (ΕΚ) αριθ. 1607/1999 ΤΗΣ ΕΠΙΤΡΟΠΗΣ

της 22ας Ιουλίου 1999

για τροποποίηση του κανονισμού (ΕΚ) αριθ. 504/97 περί καθορισμού των λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στην παραγωγή στον τομέα των μεταποιημένων προϊόντων με βάση τα οπωροκηπευτικά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, περί κοινής οργάνωσης της αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε από τον κανονισμό (ΕΚ) αριθ. 2199/97(2), και ιδίως το άρθρο 4 παράγραφος 9,

Εκτιμώντας:

(1) ότι ο κανονισμός (ΕΚ) αριθ. 504/97 της Επιτροπή(3), όπως τροποποιήθηκε τελευταία από τον κανονισμό (ΕΚ) αριθ. 702/1999(4), έχει καθορίσει τις περιόδους παραδόσεως στο άρθρο 2 παράγραφος 2 και έχει καθορίσει τις διατάξεις όσον αφορά τις συμπληρωματικές συμβάσεις στο άρθρο 7 παράγραφος 3· ότι πρέπει, όσον αφορά τις περιόδους, να παραταθεί εκείνη που αφορά τα ξερά δαμάσκηνα και να συμπέσει με εκείνη που αφορά τα ξηρά σύκα με την αρχή της περιόδου εμπορίας, και όσον αφορά τις συμπληρωματικές συμβάσεις, να προβλεφθεί μεταβατική ελαστικότερη μεταχείριση στην περίπτωση των σύκων που προορίζονται για την παρασκευή πάστας σύκων·

(2) ότι όταν το προϊόν μεταποιείται σε ένα κράτος μέλος εκτός εκείνου στο οποίο έχει καλλιεργηθεί, πρέπει να προβλεφθεί ότι οι αρχές του κράτους μέλους στις οποίες το προϊόν έχει καλλιεργηθεί παρέχουν στο κράτος μέλος που πληρώνει την ενίσχυση, την απόδειξη της πληρωμής της ελάχιστης τιμής·

(3) ότι τα μέτρα πού προβλέπονται στον παρόντα κανονισμό είναι σύμφωνα με τη γνώμη της επιτροπής δαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 504/97 τροποποιείται ως εξής:

1. Στο άρθρο 2 παράγραφος 2:

- στο στοιχείο δ), η ημερομηνία "31 Δεκεμβρίου" αντικαθίσταται από "15 Ιανουαρίου",

- στο στοιχείο ε), η ημερομηνία "15 Ιουλίου", αντικαθίσταται από "1η Αυγούστου".

2. Στο άρθρο 7 παράγραφος 3, προστίθεται η ακόλουθη φράση: "Ωστόσο, έως το τέλος της περιόδου 2003/04 και για τις συμβάσεις που αφορούν τα ξηρά σύκα που προορίζονται για την παρασκευή πάστας σύκων, οι συμπληρωματικές συμβάσεις μπορούν να συναφθούν το αργότερο στις 31 Μαΐου και να αφορούν κατ' ανώτατο όριο το 100 % των ποσοτήτων που αρχικά είχαν προβλεφθεί στις συμβάσεις."

3. Στο άρθρο 11, προστίθεται η ακόλουθη παράγραφος 6: "6. Όταν η μεταποίηση γίνεται εκτός του κράτους μέλους στο οποίο το προϊόν είχε καλλιεργηθεί, το εν λόγω κράτος μέλος παρέχει στο κράτος μέλος που πληρώνει την ενίσχυση στην παραγωγή, την απόδειξη ότι πληρώθηκε η ελάχιστη τιμή στον παραγωγό."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 303 της 6.11.1997, σ. 1.

(3) ΕΕ L 78 της 20.3.1997, σ. 14.

(4) ΕΕ L 89 της 1.4.1999, σ. 26.